作者:陳人傑
標題:沁園春
內容:塞外江山，如此蕭條，可堪別離。縱虹橋煙浪，要君懷古，鳳城風雨，奈我相思。玉繭揮詩，金鯨瀉酒，件件清狂分付誰。長安市，有幾多心事，歲老相期。春風漸到梅枝。算我輩榮枯應似之。莫提攜劍鋏，悲歌一曲，摩挲髀肉，清淚雙垂。話到辛酸，居然慷慨，躍馬歲年心自知。君行矣，有廣平東閣，堪著男兒。